Document ID: /roh_data/filtered/Bilingualer_Corpus4.jsonl.gz/251

Elecziuns cirquitalas 2000: trais midadas da mandats

A las elecziuns cirquitalas da l'onn 2000 vegnan ils circuls da Cuira, dals Tschintg Vitgs e da Maiavilla ad obtegnair mintgamai in mandat supplementar en il cussegl grond, e quai sin donn e cust dals circuls da Mesauc, da Puschlav e da Tusaun. Quista consequenza resulta da las statisticas da la confederaziun ch'èn vegnidas publitgadas da curt. Il fatg decisiv, co ch'ils mandats dal cussegl grond vegnan repartids sin ils circuls, è numnadamain la populaziun svizra dals circuls sin fundament da la statistica federala che vegn publitgada mintgamai l'onn avant las elecziuns cirquitalas. Per las elecziuns cirquitalas 2000 vegni sa basà uschia sin las cifras publitgadas l'onn 1999, q.v.d. sin il stadi da la populaziun dals 31 da december 1998. La procedura da repartiziun (l'uscheditta procedura per fracziun electorala) garantescha in mandat als circuls pitschens e regla dal rest la repartiziun proporziunala dals mandats ch'èn anc avant maun sin ils circuls restants. En total resultan uschia las midadas da mandats menziunadas.

Medias e democrazia

Envers la confederaziun prenda la regenza posiziun pertutgant las novas disposiziuns planisadas en la constituziun federala (CF) che pertutgan las medias e las mesiras da la politica da pressa. Sco basa per las novaziuns valan ils dretgs fundamentals da la libertad d'opiniun, d'infurmaziun e da medias. Il radio e la televisiun èn gia cumprendids en la CF, perencunter manca in artitgel specific per la pressa. Il sboz prevesa in artitgel da basa (art. 92bis CF) che constatescha ils aspects generals da la politica da medias. A quest artitgel suondan las disposiziuns constituziunalas pertutgant la pressa (art. 92ter CF) e l'artitgel gia existent pertutgant il radio e la televisiun (art. 93 CF). Tenor il sboz vul la confederaziun promover la varietad e l'independenza da las medias sco er la qualitad da la lavur jurnalistica. Ultra da quai duai el obtegnair tranter auter la cumpetenza da pudair eventualmain obligar ils editurs ed ils organisaturs da render transparentas las participaziuns a lur interpresas sco er da crear in organ da mediaziun che duai pacifitgar dispittas tranter persunas privatas sin il sectur da la pressa. Da nov duai vegnir fixà er l'uschenumnà "princip da publicitad" per actas uffizialas da la confederaziun. Cun las novaziuns na vul la confederaziun betg intervegnir directamain en il martgà, mabain cuntanscher ina tscherta direcziun en il senn dals interess da la politica statala. La diversitad da las opiniuns en la democrazia duai vegnir mantegnida resp. promovida. Ils novs princips constituziunals duessan anc vegnir concretisads en ina lescha davart las medias.

La regenza grischuna suttastritga che medias equilibradas èn la basa fundamentala per ina furmaziun da l'opiniun libra ed objectiva ed uschia d'impurtanza centrala per ina comunitad democratica che funcziunescha. Ella beneventa perquai er las finamiras ch'ins emprova da cuntanscher cun la revisiun da la constituziun planisada. Dentant è ella conszienta che las mesiras statalas sin il sectur da las medias èn difficilas. Per quest motiv pari gist ad ella, che las mesiras che pertutgan la politica da pressa han surtut in effect indirect, da sustegn e betg intervegnent. La finala gioga l'observaziun da la libertad da pressa per il chantun Grischun triling ina rolla impurtanta, e quai er per motivs da la politica da lingua.

Da las vischnancas

La regenza approva la midada da construcziun dal bain immobigliar Loestrasse 26 a Cuira. L'anteriura scola da dunnas è proprietad dal chantun e vegn utilisada dapi l'entschatta d'avust 1983 sco center transitori per requirents d'asil. Il vegl edifizi dovra ina sanaziun. Ils custs sa muntan a var 1.3 milliuns francs e vegnan prefinanziads da l'uffizi federal per fugitivs.

Approvadas vegnan las revisiuns parzialas da las planisaziuns localas da Pasqual, Preaz, Tarasp e Vaz sco er cun resalvas la revisiun totala da la planisaziun locala da Rossa.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 23.09.1999